b'\n_START_ARTICLE_\nStasys Lozoraitis (1924)\n_START_SECTION_\nBiografija\n_START_PARAGRAPH_\nGim\xc4\x97 1924 m. Berlyne, diplomato Stasio Lozorai\xc4\x8dio, kuris tuo metu dirbo Lietuvos pasiuntinyb\xc4\x97je, ir \xc5\xbeymios visuomen\xc4\x97s veik\xc4\x97jos bei pedagog\xc4\x97s Vincentos Matulaityt\xc4\x97s-Lozoraitien\xc4\x97s \xc5\xa1eimoje. Brolis Kazys Lozoraitis. 1935\xe2\x80\x931939\xc2\xa0m. mok\xc4\x97si Marijos Pe\xc4\x8dkauskait\xc4\x97s gimnazijoje Kaune. 1943\xc2\xa0m. Romoje baig\xc4\x97 vokie\xc4\x8di\xc5\xb3 gimnazij\xc4\x85. 1944\xe2\x80\x931948\xc2\xa0m. studijavo Romos universiteto Teisi\xc5\xb3 fakultete._NEWLINE_1970\xc2\xa0m. bir\xc5\xbeelio 15 d. prad\xc4\x97jo eiti Lietuvos atstovo pareigas prie \xc5\xa0ventojo Sosto, dirbo Lietuvos atstovyb\xc4\x97je Va\xc5\xa1ingtone (1983\xc2\xa0m.), nepaprastasis ir \xc4\xafgaliotasis Lietuvos ambasadorius JAV (1991\xc2\xa0m. spalio 2 d.\xc2\xa0\xe2\x80\x93 1993\xc2\xa0m.)._NEWLINE_1993\xc2\xa0m. kandidatavo LR Prezidento rinkimuose, ta\xc4\x8diau nes\xc4\x97kmingai\xc2\xa0\xe2\x80\x93 gavo 38,9\xc2\xa0% bals\xc5\xb3 (tuo metu rinkimus laim\xc4\x97jo buv\xc4\x99s LKP CK pirmasis sekretorius Algirdas Brazauskas). Nelaim\xc4\x97j\xc4\x99s rinkim\xc5\xb3 S. Lozoraitis toliau dirbo Lietuvos ambasadoje JAV, v\xc4\x97liau prad\xc4\x97jo eiti Lietuvos Respublikos Nepaprastojo ir \xc4\xaegaliotojo ambasadoriaus pareigas Italijoje._NEWLINE_S. Lozoraitis ne tik atstovavo, bet ir aktyviai dalyvavo Lietuvos valstyb\xc4\x97s atk\xc5\xabrimo bei \xc4\xaftvirtinimo pastangose. Apie tai liudija jo susira\xc5\xa1in\xc4\x97jimai su Lietuvos S\xc4\x85j\xc5\xabd\xc5\xbeio ir atkurtos Lietuvos valstyb\xc4\x97s vadovybe, taip pat nurodymai\xc2\xa0\xe2\x80\x93 pro memoria\xc2\xa0\xe2\x80\x93 Lietuvos Diplomatin\xc4\x97s tarnybos pareig\xc5\xabnams, diplomatiniai lai\xc5\xa1kai bei vie\xc5\xa1i pasisakymai tiek dar neatk\xc5\xabrus Nepriklausomyb\xc4\x97s, tiek ir siekiant jos \xc4\xaftvirtinimo._NEWLINE_Palaidotas JAV, Konektikuto valstijoje Putnamo miesto kapin\xc4\x97se. 1999\xc2\xa0m. bir\xc5\xbeelio 15 d. perlaidotas Petra\xc5\xa1i\xc5\xabn\xc5\xb3 kapin\xc4\x97se.'